EUROOPA KOMISJON Brüssel,17.6.2021 COM(2021) 326 final 2021/0158(NLE) Ettepanek: NÕUKOGU RAKENDUSOTSUS Taani taaste- ja vastupidavuskavale antud hinnangu heakskiitmise kohta {SWD(2021) 154 final}



2021/0158 (NLE) Ettepanek: NÕUKOGU RAKENDUSOTSUS Taani taaste- ja vastupidavuskavale antud hinnangu heakskiitmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 20, võttes arvesse Euroopa Komisjoni ettepanekut ning arvestades järgmist: (1)COVID-19 puhangul on olnud häiriv mõju Taani majandusele. 2019. aastal oli Taani sisemajanduse koguprodukt elaniku kohta (SKP elaniku kohta) 172 % ELi keskmisest. Komisjoni 2021. aasta kevadprognoosi kohaselt vähenes Taani reaalne SKP 2020. aastal 2,7 % ning see peaks 2020. ja 2021. aastal kumulatiivselt suurenema 0,1 %. Keskpika perioodi majandustulemusi mõjutavad pikemaajalised tegurid on muu hulgas hästi toimiv tööturg, tugev ja ekspordisuunitlusega tootmissektor ning väljaarendatud sotsiaalteenused. Kuigi Taani majanduse tootlikkuse tase on endiselt üks ELi kõrgemaid, on tootlikkuse kasv olnud pikka aega aeglane, eriti riigisisese suunitlusega teenuste sektoris. Tööjõu pakkumise tagamine demograafiliste ja tehnoloogiliste muutuste ajal ning tööjõu puuduse lahendamine, eelkõige oskustööjõu ja IKT-spetsialistide puhul, on jätkuvalt keskse tähtsusega Taanis jätkusuutliku ja kaasava majanduskasvu edendamisel. (2)9. juulil 2019 ja 20. juulil 2020 esitas nõukogu Euroopa poolaasta raames Taanile oma soovitused. Eelkõige soovitas nõukogu Taanil võtta kõik vajalikud meetmed pandeemiale tõhusalt reageerimiseks, saavutada keskpikas perspektiivis usaldusväärne eelarvepositsioon ja tagada võla kestlikkus, suurendades ühtlasi investeeringuid. Samuti soovitas ta parandada riigi tervishoiusüsteemi vastupidavust. Et toetada majanduse taastumist, soovitati kiirendada investeerimisküpsete avaliku sektori investeerimisprojektide elluviimist ja edendada erainvesteeringuid. Samuti soovitas nõukogu Taanil keskenduda investeeringute tegemisel rohe- ja digipöördele, eelkõige puhtale ja tõhusale energiatootmisele ja -kasutusele, säästvale transpordile ning teadusuuringutele ja innovatsioonile, sealhulgas eesmärgiga laiendada innovatsioonibaasi. Veel soovitas nõukogu, et riik parandaks rahapesu tõkestamise järelevalve tõhusust ja jõustaks tulemuslikult oma rahapesuvastase raamistiku. Olles taaste- ja vastupidavuskava esitamise ajal hinnanud nende riigipõhiste soovituste rakendamisel tehtud edusamme, leiab komisjon, et Taani on teinud olulisi edusamme seoses soovitustega võtta kõik vajalikud meetmed pandeemiale tõhusalt reageerimiseks, saavutada keskpikas perspektiivis usaldusväärne eelarvepositsioon ja tagada võla kestlikkus, suurendades samal ajal investeeringuid. Taani on teinud teatavaid edusamme seoses soovitusega parandada riigi tervishoiusüsteemi vastupidavust. Sama kehtib soovituse kohta kiirendada küpsete avaliku sektori investeerimisprojektide elluviimist ja edendada erainvesteeringuid majanduse taastumise toetamiseks ning soovituse kohta keskenduda investeeringute tegemisel rohe- ja digipöördele, eelkõige puhtale ja tõhusale energiatootmisele ja -kasutusele, säästvale transpordile ning teadusuuringutele ja innovatsioonile. Teatavaid edusamme täheldati seoses eesmärgiga laiendada innovatsioonibaasi. Komisjon leiab, et Taani on teinud teatavaid edusamme rahapesu tõkestamise järelevalve tõhususe suurendamisel ja rahapesuvastase raamistiku tulemuslikul jõustamisel. (3)30. aprillil 2021 esitas Taani määruse (EL) 2021/241 artikli 18 lõike 1 kohaselt komisjonile oma riikliku taaste- ja vastupidavuskava. See esitati pärast konsultatsioone, mis viidi läbi kohalike ja piirkondlike omavalitsuste, sotsiaalpartnerite ja muude asjaomaste sidusrühmadega kooskõlas riikliku õigusraamistikuga. Taaste- ja vastupidavuskavade riiklik omalus on aluseks nende edukale rakendamisele ja kestvale mõjule riiklikul tasandil ning usaldusväärsusele Euroopa tasandil. Kõnealuse määruse artikli 19 kohaselt on komisjon hinnanud Taani taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega. (4)Taaste- ja vastupidavuskavadega tuleks püüda saavutada määrusega (EL) 2021/241 loodud taaste- ja vastupidavusrahastu ning nõukogu määrusega (EL) 2020/2094 COVID-19 kriisi järgse taastumise toetuseks loodud ELi taasterahastu üldeesmärke. Nende abil tuleks edendada liidu majanduslikku, sotsiaalset ja territoriaalset ühtekuuluvust, toetades määruse (EL) 2021/241 artiklis 3 osutatud kuut sammast. (5)Liikmesriikide taaste- ja vastupidavuskavade rakendamine on kogu ELi hõlmav investeeringuprojektide ja reformide elluviimise kooskõlastatud jõupingutus. Tänu nende reformide ja investeeringute kooskõlastatud ja üheaegsele rakendamisele ning piiriüleste projektide rakendamisele tugevdavad need reformid ja investeeringud üksteist vastastikku ning tagavad positiivseid ülekanduvaid mõjusid kogu liidus. Seega tuleneb ligikaudu kolmandik rahastu mõjust liikmesriikide kasvule ja töökohtade loomisele teiste liikmesriikide tegevuste ülekandemõjust. Kuue samba rakendamist hõlbustavad tasakaalustatud lahendused (6)Määruse (EL) 2021/241 artikli 19 lõike 3 punkti a ja V lisa punkti 2.1 kohaselt sisaldab Taani taaste- ja vastupidavuskava suures ulatuses (hinne A) liikmesriigi majanduslikule ja sotsiaalsele olukorrale vastavaid mitmekülgseid ja piisavalt hästi tasakaalustatud lahendusi, mis aitavad asjakohasel moel kaasa kõigi kuue määruse (EL) 2021/241 artiklis 3 osutatud samba rakendamisele, võttes arvesse Taani eriomaseid probleeme ja rahalise toetuse suurust. (7)Määruse (EL) 2021/241 artiklis 3 on sätestatud, rahastu kohaldamisala hõlmab Euroopa jaoks tähtsaid poliitikavaldkondi, mis on jaotatud kuue samba vahel: a) rohepööre; b) digipööre; c) arukas, kestlik ja kaasav majanduskasv, sealhulgas majanduslik ühtekuuluvus, töökohad, tootlikkus, konkurentsivõime, teadus- ja arendustegevus ning innovatsioon ning hästi toimiv siseturg tugevate VKEdega; d) sotsiaalne ja territoriaalne ühtekuuluvus; e) tervishoid ning majanduslik, sotsiaalne ja institutsiooniline vastupidavus, sealhulgas selleks, et suurendada kriisiks valmisolekut ning kriisile reageerimise suutlikkust, ning f) järgmise põlvkonna, laste- ja noortepoliitika, nagu haridus ja oskused.

(8)Kava hõlmab meetmeid, mis toetavad kõiki kuut sammast, kusjuures märkimisväärne hulk kava komponente toetab samaaegselt mitut sammast. Selline lähenemisviis aitab tagada, et iga sammast käsitletakse terviklikult ja sidusalt. Võttes arvesse Taanile iseloomulikke probleeme, suuremat tähelepanu rohepöördele ning aruka, kestliku ja kaasava kasvu tagamisele ning üldist rõhuasetust sammaste kaupa, on kava üldiselt terviklik ja piisavalt tasakaalustatud vastus majandus- ja sotsiaalsele olukorrale. (9)Taaste- ja vastupidavuskava on tasakaalustatud, sidus ja ambitsioonikas vastus Taani probleemküsimustele ning selle abil lahendatakse tõhusalt peamisi taastumise ja tulevase vastupidavusega seotud probleeme, eelkõige seoses rohe- ja digipöördega, edendades ühtlasi elurikkust. Kasvu ja töökohtade loomise soodustamine ning tervishoiusüsteemi tugevdamine peaks toetama vastupidavama ja sidusama ühiskonna eesmärki. (10)Kavas pööratakse suurt tähelepanu rohepöördele, selle seitsmest komponendist viis hõlmavad energia- ja kliimavaldkonna meetmeid. Meetmed hõlmavad keskkonnahoidliku maksureformi rakendamist, energiatõhususse, säästvasse maanteetransporti, põllumajandusse ning keskkonnahoidlikku teadus- ja arendustegevusse investeerimise edendamist. Kavas käsitletakse digivaldkonnaga seotud küsimusi mitmes aspektis nagu näiteks uue riikliku digistrateegia loomine, väikeste ja keskmise suurusega ettevõtjate (VKEde) digipöördesse tehtavate investeeringute toetamine, maapiirkondades lairibaühenduse leviala laiendamine ja tervishoiusektori digiteerimine. Üldiste maksukavadega antakse eelduste kohaselt hoogu rohe- ja digipöörde ning teadus- ja arendustegevusega seotud investeeringute tegemisele ning keskkonnahoidliku maksureformiga eeldatavasti kiirendatakse rohepööret. (11)Kõik kava komponentide aluseks olevad meetmed käsitlevad ulatuslikult poliitikat, mis panustab arukasse, kestvasse ja kaasavasse majanduskasvu, töökohtade tagamisse, konkurentsivõimesse ning hästi toimivasse siseturgu. Kava keskendub jõuliselt teadus- ja arendustegevusele, millele tehtavad kulutused moodustavad rohkem kui 17 % keskkonnahoidlikele teadus- ja arendusprojektidele tehtavatest kogukulutustest. Teadus- ja arendustegevusse tehtavatel investeeringutel on eeldatavasti positiivne ülekandemõju tootlikkusele. Kavaga ette nähtud ehitusprojektid peaksid toetama VKEsid ja kohalike töökohtade tagamist ning VKEde digitoetuskava peaks aitama neil ületada takistusi investeerimisel ning uue ja kõrgtasemel tehnoloogia ja e-kaubanduslahenduste kasutamisel. Laiendades väga kiire lairibaühenduse leviala maapiirkondades kohtadesse, kus selline ühenduvus pole varem kättesaadav olnud, võidakse tuua digimajandusse uusi VKEsid. Riigipõhistes soovitustes määratletud kõigi probleemide või nendest suure osa lahendamine (12)Vastavalt määruse (EL) 2021/241 artikli 19 lõike 3 punktile b ja V lisa punktile 2.2 peaks taaste- ja vastupidavuskava aitama eeldatavasti tõhusalt lahendada kõik probleemid või suure osa probleemidest, mis on kindlaks määratud asjaomasele liikmesriigile adresseeritud asjakohastes riigipõhistes soovitustes, sealhulgas nende eelarveaspektides, või probleemid, mis on kindlaks määratud muudes asjakohastes dokumentides, mille komisjon on Euroopa poolaasta raames ametlikult vastu võtnud. (13)Kava sisaldab ulatuslikku komplekti üksteist vastastikku tugevdavaid reforme ja investeeringuid, mis aitavad tõhusalt lahendada kõiki või olulist osa Euroopa poolaasta raames Taanile esitatud 2019. ja 2020. aasta riigipõhistes nõukogu soovitustes kirjeldatud majanduslikest ja sotsiaalsetest probleemidest, seda eelkõige aladel nagu energia-, kliima- ja digivaldkonna investeeringud, tervishoiusüsteemi teenuste kättesaadavus ja vastupidavus ning teadus- ja arendustegevus. (14)Kava peamine eesmärk on kiirendada rohepööret. Peamine reformialgatus on keskkonnahoidlik maksureform. Esimese sammuna hõlmab keskkonnahoidlik maksureform investeeringute suuremat maksustatavast tulust mahaarvamist, et motiveerida ettevõtjaid kiirendama keskkonnahoidlikke investeeringuid, mis peaks hõlbustama reformi elluviimist. Teise sammuna tõstetakse 2023. aastast energiamakse, mis on suunatud fossiilenergia CO2-sisaldusele, luues seeläbi stiimuli kasutada puhast energiat ja vähendada kasvuhoonegaaside heidet. Lisaks hõlmab kava komponente, mis keskenduvad spetsiaalselt kodumajapidamiste, tööstuse ja üldkasutatavate hoonete energiatõhususe parandamisele, säästvate transpordilahenduste edendamisele ning keskkonnahoidlike teadus- ja arendusprojektide rahastamisele. (15)Kava sisaldab mitmeid üldisi ja sihipäraseid meetmeid digipöörde edendamiseks. Eelduste kohaselt soodustavad digivaldkonna investeeringuid märkimisväärselt ka keskkonnahoidliku maksureformi raames ettenähtavad amortisatsioonikavad. Sihipärased subsiidiumikavad peaksid toetama VKEde digiteerimispüüdlusi ja aitama laiendada lairibaühenduse leviala maapiirkondades paikadesse, kus see varem polnud kättesaadav. Taani uue digistrateegiaga kaasnevad eelduste kohaselt olulised reformid, mille eesmärk on veelgi parandada avaliku halduse digipöörde tulemusi – pidades silmas koostalitlusvõime aspekti, et tagada inimestele ja ettevõtetele parem juurdepääs avalikule sektorile. (16)Kavas keskendutakse jõuliselt teadus- ja arendustegevusele. Kava hõlmab rohepöördele keskenduva teadus- ja arendustegevusega seotud avaliku ja erasektori partnerluste rahastamist ning teadus- ja arendustegevusega seotud kulude maksustavatest tuludest mahaarvamise üldise künnise ajutist tõstmist selliste investeeringute edendamise eesmärgil. Lisaks peaksid need meetmed ergutama rohkemaid ettevõtteid tegelema teadus- ja arendustegevusega, laiendades seeläbi innovatsioonibaasi. Keskkonnahoidlike teadusuuringute valdkonna partnerlused peaksid avama VKEdele uusi võimalusi osaleda kliimaga seotud teadus- ja arendustegevuses ning edendama innovatsiooni levikut. (17)Kava hõlmab meetmeid, mis eelduste kohaselt suurendavad tervishoiusüsteemi vastupanuvõimet. See hõlmab taristu ja logistikaga seotud tuge, et tagada kriitilise tähtsusega ravimite varud ning hädaolukordade ohjamine ja kriitilise tähtsusega meditsiinitoodete seire. Ulatuslikum digiteerimine ja telemeditsiini kasutamine tagaks parema ja võrdsema juurdepääsu teatavatele tervishoiuteenustele. COVIDiga seotud uuringus tuleks uurida immuunsuse taset ja kestust ning teha kindlaks, kas vaktsiinide tõhusus on eri elanikkonnarühmade puhul erinev. (18)Soovitusi, mis on seotud pandeemiale viivitamata eelarvepoliitika meetmetega reageerimisega, võib pidada Taani kava kohaldamisalast välja jäävaks, olenemata asjaolust, et kõnealune liikmesriik reageeris üldiselt asjakohaselt ja piisavalt vajadusele toetada viivitamata majandust eelarvevahenditega aastatel 2020 ja 2021 kooskõlas üldise vabastusklausli sätetega. Panus kasvupotentsiaali, töökohtade loomisse ning majanduslikku, sotsiaalsesse ja institutsioonilisse vastupidavusse (19)Vastavalt määruse (EL) 2021/241 artikli 19 lõike 3 punktile c ja V lisa punktile 2.3 aitab taaste- ja vastupidavuskava eeldatavasti mõjusalt (hinne A) tugevdada liikmesriigi majanduse kasvupotentsiaali, luua uusi töökohti, suurendada majanduse, sotsiaalvaldkonna ja institutsioonilist vastupidavust, mis aitab kaasa Euroopa sotsiaalõiguste samba rakendamisele, sealhulgas laste- ja noortepoliitika edendamise abil, ning leevendada COVID-19 kriisi majandus- ja sotsiaalmõju ning suurendada sellega liidus majanduslikku, sotsiaalset ja territoriaalset ühtekuuluvust ja lähenemist. (20)Komisjoni talituste simulatsioonid näitavad, et kava abil on võimalik suurendada Prantsusmaa SKPd 2024. aastaks 0,4–0,6 %.Kava hõlmab ambitsioonikat paketti reforme ja investeeringuid, mille abil soovitakse lahendada riigi probleeme ning tugevdada riigi majanduslikku, institutsioonilist ja sotsiaalset vastupidavust. Kavandatud meetmed peaksid tugevdama Taani konkurentsivõimet ja tootlikkust, toetades investeeringuid ning edendades teadus- ja arendustegevust, innovatsiooni ja digiteerimist. Üldiselt eeldatakse, et kava rakendamine aitab lühikeses perspektiivis kasvatada SKPd ja tööhõivet ning tugevdab keskpikas ja pikas perspektiivis potentsiaalset väljundit. (21)Kava rakendamine aitab eelduste kohaselt säilitada kõrget sotsiaalse ühtekuuluvuse taset, suurendades tööhõivet maapiirkondades ja laiendades digiteenuseid. Peamine panus nii majanduskasvu kui ka tööhõivesse tuleneb eelduste kohaselt rohe- ja digivaldkonda tehtavate investeeringute kiirendamisest, hoonete energiatõhususega seotud renoveerimistöödest, säästvasse transporti, põllumajandussektoritesse ning teadus- ja arendustegevusse tehtavatest investeeringutest. Eelduste kohaselt aitab kava rakendamine haavatavatele rühmadele suunatud meetmete kaudu edendada ka sotsiaalset ühtekuuluvust. Positiivne mõju tööhõivele aitab eelduste kohaselt paremini integreerida tööturul nõrgemas positsioonis olevaid inimesi, sealhulgas inimesi, kes on saanud vähem formaalset haridust ja formaalset koolitust, sisserändaja taustaga töötajaid ja puuetega inimesi. Kava ühe meetme eesmärk on tagada haavatavatele elanikkonnarühmadele parem ja võrdsem juurdepääs tervishoiuteenustele telemeditsiini abil. (22)Kava rakendamine peaks andma positiivse panuse Taani majandusliku, institutsioonilise ja sotsiaalse vastupidavuse tagamisse. Majanduslikku vastupidavust tugevdatakse eelkõige keskkonnahoidliku maksureformi amortisatsioonikavade abil, millega toetatakse ettevõtjaid, eelkõige VKEsid, samuti digivaldkonna ning teadus- ja arendustegevusega seotud investeeringuid. Kava parandab eeldatavasti institutsioonilist vastupidavust tervishoiusüsteemi digiteerimise meetmete, kriitilise tähtsusega meditsiinitoodetega seotud logistika ja taristu toetamise ning uue digistrateegia raames avalikus halduses kavandatud reformide ja investeeringute kaudu. Sotsiaalset vastupidavust parandatakse meetmetega, mis keskenduvad tervishoiusüsteemi vastupidavuse tugevdamisele või tööhõive suurendamisele. Meetmed aitavad ellu viia 7. mail 2021. aastal Portos toimunud tippkohtumisel heaks kiidetud Euroopa sotsiaalõiguste samba tegevuskava ning peaksid aitama parandada sotsiaalvaldkonna tulemustabeli näitajate taset. Põhimõtte „ei kahjusta oluliselt“ järgimine (23)Vastavalt määruse (EL) 2021/241 artikli 19 lõike 3 punktile d ja V lisa punktile 2.4 tagatakse taaste- ja vastupidavuskavaga eeldatavasti, et ükski taaste- ja vastupidavuskavas sisalduv reformide ja investeerimisprojektide elluviimise meede (hinne A) ei kahjusta oluliselt keskkonnaeesmärkide saavutamist Euroopa Parlamendi ja nõukogu määruse (EL) 2020/852 artikli 17 tähenduses (põhimõte „ei kahjusta oluliselt“). (24)Kooskõlas põhimõtet „ei kahjusta oluliselt“ käsitlevate Euroopa Komisjoni vastuvõetud tehniliste suunistega (2021/C 58/01) on Taani põhjendanud, et tema kavaga ei kahjustata oluliselt ühegi keskkonnaeesmärgi saavutamist. See kehtib eriti energiatõhususega seotud komponendi kohta, mille tähelepanu keskmes on naftapõletite ja gaasiahjude asendamine elektrisoojuspumpadega. See kehtib ka säästva transpordi kohta, mille puhul tuleks määruse (EL) 2021/241 alusel toetada üksnes heiteta või vähese heitega mobiilseid varasid.

Panus rohepöördesse, sealhulgas elurikkuse toetamisse (25)Vastavalt määruse (EL) 2021/241 artikli 19 lõike 3 punktile e ja V lisa punktile 2.5 sisaldab taaste- ja vastupidavuskava meetmeid, mis aitavad suures ulatuses (hinne A) kaasa rohepöördele, sealhulgas elurikkuse edendamisele, või sellega kaasnevate probleemide lahendamisele. Kliimaeesmärke toetavatele meetmetele kuluv summa moodustab ligikaudu 59 % kava kogueraldisest ja see on arvutatud vastavalt määruse (EL) 2021/241 VI lisas esitatud metoodikale. Vastavalt määruse (EL) 2021/241 artiklile 17 on riiklik taaste- ja vastupidavuskava kooskõlas riiklikus energia- ja kliimakavas 2030 sisalduva teabega. Kavas keskendutakse peamiselt rohepöörde kiirendamisele. Kavas esitatud meetmed on kooskõlas Taani riikliku energia- ja kliimakavaga 2021–2030 või seavad energiatõhususe eesmärgid kõrgemale. Meetmed on kooskõlas ka Taani üldise eesmärgiga vähendada kasvuhoonegaaside heidet 1990. aastaga võrreldes 2030. aastaks 70 % ning saavutada kliimaneutraalsus hiljemalt 2050. aastaks. (26)Kava kõige ulatuslikumad reformialgatused on keskkonnahoidlik maksureform, keskkonnahoidlike investeeringute kiirendamine ja energiamaksude tõstmine 2023. aastast kasvuhoonegaaside heite vähendamise eesmärgil. Komponent hõlmab meetmeid, mille abil suurendada kodumajapidamiste, tööstuse ja üldkasutatavate hoonete energiatõhusust. Kava hõlmab sihipäraseid reforme ja investeeringuid transpordi- ja põllumajandussektorisse, mis on Taanis kaks suurimat heitetekitajat sektorite seas, mis jäävad heitkogustega kauplemise süsteemi kohaldamisalast välja. Säästva maanteetranspordi komponent hõlmab reformi, mille eesmärk on muuta vanade diiselmootoriga autode maksustamist ning suurendada nende uute vastu väljavahetamise kava ulatust, ning keskkonnahoidliku transpordi ja taristu edendamise meetmeid. Põllumajanduse rohepöörde ja keskkonna komponent hõlmab reformi, mille eesmärk on jätta suure süsinikusisaldusega põllumajandusmaa keskkonna- ja kliimaeesmärkide huvides kõrvale, ning investeeringuid mahepõllumajanduse, innovatsiooni ning tööstuspiirkondade ja saastunud maa taastamise edendamisse ja muudesse meetmetesse. (27)Et Taani saavutaks kasvuhoonegaaside heite vähendamise eesmärgid, on peale kogu majandust hõlmavate märkimisväärsete investeeringute ja reformide vajalikud ka teadusuuringud ja innovatsioonid. Keskkonnahoidliku teadus- ja arendustegevuse komponent hõlmab kõigi ettevõtjate jaoks teadus- ja arendustegevuse kulude maksustatavatest tuludest mahaarvamise künnise ajutist suurendamist, et soodustada innovatsiooni, ning missioonipõhised teadus- ja arendustegevuse partnerlused peaksid keskenduma konkreetsetele eesmärkidele, uurimaks võimalusi, kuidas vähendada kasvuhoonegaase lähitulevikus. Süsinikdioksiidi kogumise ja säilitamise uurimisprojektis tuleks uurida võimalust säilitada CO2 Põhjamere ammendatud nafta- ja gaasiväljadel, millel on potentsiaal säilitada CO2 teistest liikmesriikidest. Panus digipöördesse (28)Vastavalt määruse (EL) 2021/241 artikli 19 lõike 3 punktile f ja V lisa punktile 2.6 sisaldab taaste- ja vastupidavuskava meetmeid, mis aitavad suures ulatuses (hinne A) kaasa digipöördele või sellega kaasnevate probleemide lahendamisele. Digivaldkonna eesmärke toetavatele meetmetele kuluv summa moodustab ligikaudu 25 % kava kogueraldisest ja see on arvutatud vastavalt määruse (EL) 2021/241 VI lisas esitatud metoodikale. (29)Kava hõlmab investeeringuid ettevõtete digiteerimisse, et tugevdada eelkõige VKEde positsiooni digitaalsel ühtsel turul. Lisaks hõlmab kava meetmeid riigi avaliku halduse ulatuslikumaks digiteerimiseks, et täita kodanike ja ettevõtjate muutuvaid vajadusi avaliku halduse üksustega suhtlemisel. Et kiirendada majanduse taastumist ning ergutada ettevõtjaid investeerima nüüdisaegsesse, keskkonnahoidlikku ja digitehnoloogiasse CO2-heite maksu suurenemise tingimustes, hõlmab kava ka mitmeid ulatuslikke maksuskavasid, millega peaks kaasnema märkimisväärsel hulgal erainvesteeringuid digitehnoloogiasse. Kavandatud meetmete rakendamine aitab eeldatavasti digipöördele märkimisväärselt kaasa. (30)Et lahendada digipöördega seotud probleeme, peaks digistrateegia hõlmama digioskuste arendamise meetmeid. Suurema sidususe tagamise eesmärgil hõlmab kava ka investeeringuid maapiirkondades väga kiire lairibaühenduse kättesaadavaks tegemisse. Kavandatud meetmete rakendamine aitab eeldatavasti digipöördega seotud probleemide lahendamisele oluliselt kaasa. Püsiv mõju (31)Vastavalt määruse (EL) 2021/241 artikli 19 lõike 3 punktile g ja V lisa punktile 2.7 on taaste- ja vastupidavuskaval Taanile eeldatavasti suures ulatuses püsiv mõju (hinne A). (32)Kavandatud reformide ja investeeringute rakendamine peaks majanduses kaasa tooma püsivad struktuursed muutused. Energiamaksude tõstmine ja hiljem ühtse kasvuhoonegaaside heite maksu kehtestamine peaksid aitama kiirendada majanduse rohepööret, et alaliselt vähendada kasvuhoonegaaside heidet. Majanduse rohepöörde eesmärki toetavad sidusalt ja tõhusalt muud meetmed ja investeeringud, mille puhul keskendutakse rahastamisel eelkõige suurima kasvuhoonegaaside heitega sektoritele (transpordile ja põllumajandusele) ning parandatakse samal ajal energiatõhusust. (33)Kava peamised reformid peaksid jätkuma ka pärast 2026. aastat. Kava ambitsioonikad teadus- ja arendustegevuse projektid võivad avaldada pikaajalist positiivset mõju kliimaeesmärkide saavutamisele, eelkõige nendele, mis on suunatud süsiniku kogumise ja säilitamise parandamisele. Kriitilise tähtsusega varudega seotud tugevamad haldussüsteemid peaksid aitama kaasa selle sektori pikaajalise vastupidavuse tagamisele. Digivaldkonna investeeringud ja digistrateegia rakendamine avaldavad eeldatavasti püsivat mõju riigi avaliku halduse ja VKEde kiirema digipöörde kaudu. Kava püsivat mõju saab suurendada ka kava ja muude programmide, sealhulgas ühtekuuluvuspoliitika vahenditest rahastatavate programmide sünergia kaudu. Seire ja rakendamine (34)Vastavalt määruse (EL) 2021/241 artikli 19 lõike 3 punktile h ja V lisa punktile 2.8 on taaste- ja vastupidavuskavas kavandatud kord koos selle ajakava, eesmärkide ja sihtide ning seotud näitajajatega piisav (hinne A), et tagada taaste- ja vastupidavuskava tõhus seire ja elluviimine. Kord hõlmab kaht kontrolli- ja auditeerimistasandit: tsentraliseeritud tasandit, mis täiendab olemasolevaid kontrolli- ja auditeerimismehhanisme, ning teist, olemasolevat detsentraliseeritud tasandit. Rahandusministeeriumi ülesanne on koordineerida ja tagada, et taaste- ja vastupidavuskava rakendamise auditi- ja kontrollimeetmed oleksid asjaomastes ministeeriumides usaldusväärsed ning hästi toimivad. (35)Eesmärgid ja sihid on selged ja realistlikud ning nende saavutamise hindamiseks kavandatud näitajad on asjakohased, aktsepteeritavad ja usaldusväärsed. Taani kava eesmärgid ja sihid moodustavad asjakohase süsteemi, mis võimaldab teha kava rakendamise üle järelevalvet. Taani kirjeldatud kontrollimehhanismid, andmete kogumise viisid ja kohustuste jaotus on piisavalt usaldusväärsed, et nende alusel saaks piisavalt põhjendada eesmärkide ja sihtide saavutamise järel esitatavaid väljamaksetaotlusi. Konkreetsed andmed, mida projektide raames kogutakse, on andmed lõppsaajate / lõplike toetusesaajate, töövõtjate ja alltöövõtjate kohta. Nende andmete kogumise eesmärk on saada teavet riskide, eelkõige kontsentratsiooni- ja maineriskide kohta. (36)Määruse artikli 17 lõike 2 kohaselt rahastamiskõlblike meetmete eesmärgid ja sihid on samuti asjakohased. Kehtivad õiguslikud tagajärjed on esitatud artikli 24 lõikes 3, aga ka artikli 24 lõikes 2, milles nõutakse väljamaksetaotluse põhjendamiseks ka eesmärkide ja sihtide täitmist. (37)Liikmesriigid peaksid tagama, et rahastust antavast rahalisest toetusest teavitatakse ja seda kinnitatakse kooskõlas määruse (EL) nr 2021/241 artikliga 34. Tehnilise toetuse vahendi raames võib liikmesriikide kava rakendamiseks taotleda tehnilist abi. Kulud (38)Vastavalt määruse (EL) 2021/241 artikli 19 lõike 3 punktile i ja V lisa punktile 2.9 on taaste- ja vastupidavuskavas esitatud põhjendused kava hinnangulise kogukulu kohta mõõdukas ulatuses (hinne B) mõistlikud ja põhjendatud, kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. (39)Taani ametiasutused on esitanud kõigi kava seitsme komponendi alla kuuluvate meetmete hinnangulised kulud. Hinnangud annavad mõningast teavet kuluelementide ja -tegurite kohta. Mõnel juhul põhinevad need sarnastel varasematel poliitikameetmetel, teadusuuringutel ja muudel allikatel. Suurimad kuluelemendid põhinevad makromajanduslikel simulatsioonidel. Mõnele kuluelemendile on lisatud puudulik dokumentatsioon, näiteks lepingud, ühikuhinnad või eeldused.

(40)Taani on esitanud kuluprognoosid kõigi taaste- ja vastupidavuskavas hõlmatud investeeringumeetmete kohta. Üldiste maksumeetmete, näiteks rohelise maksureformi raames ette nähtud amortisatsioonikavade ning teadus- ja arendustegevusega seotud maksusoodustuste kava kulusid hinnati mudelite abil. Investeeringute puhul, mille jaoks oli varem kasutatud sarnaseid meetmeid (nagu näiteks energiatõhususe edendamise või VKEde digiteerimise toetamise meetmed), olid kuluhinnangud esitatud selgelt ning kasutatud metoodika oli võimalik selgelt määratleda. Selliste reformide puhul nagu uus digistrateegia või uudsed meetmed, missioonipõhised teadus- ja arendusprojektid või sarnaste varasemate kavadeta meetmed ei olnud kuluhinnangud veel nii põhjalikud. Taaste- ja vastupidavuskava hinnanguline kogukulu on kooskõlas kulutõhususe põhimõttega ning vastavuses riigis eeldatava majandusliku ja sotsiaalmõjuga. Finantshuvide kaitse (41)Vastavalt määruse (EL) 2021/241 artikli 19 lõike 3 punktile j ja V lisa punktile 2.10 on taaste- ja vastupidavuskavas kavandatud kord piisav (hinne A), et tagada kõnealuse määruse alusel eraldatud vahendite kasutamisel korruptsiooni, pettuste ja huvide konflikti ärahoidmine, avastamine ja kõrvaldamine, ning see peaks eeldatavasti aitama tulemuslikult vältida topeltrahastamist kõnealuse määruse ja muude liidu programmide alusel. See ei piira muude instrumentide ja vahendite kohaldamist, millega edendatakse ja jõustatakse ELi õiguse järgimist, sealhulgas korruptsiooni, pettuste ja huvide konfliktide ennetamiseks, avastamiseks ja korrigeerimiseks ning liidu rahaliste vahendite kaitsmiseks kooskõlas Euroopa Parlamendi ja nõukogu määrusega (EL, Euratom) 2020/2092. (42)Kavaga kaasnevad rahuldavad rakendusmeetmed, sealhulgas põhjalikud kontrolli ja auditeerimisega seotud kaitsemeetmed. Kava rakendamise eest peaks vastutama rahandusministeerium, kes peaks teiste ministeeriumide nimel andma vastuseid kava operatiiv- ja haldusaspektides. Rahandusministeeriumi juures tegutsevale auditi- ja järelevalveametile on pandud kohustus kontrollida ministeeriumides vahendite kasutamist ning eesmärkide ja sihtide dokumenteerimist ja täitmist. (43)Taani taaste- ja vastupidavuskavas on välja toodud menetlused, mis on kehtestatud selleks, et tagada kõigi meetmete rakendamisel kohaldatavate liidu ja riiklike õigusaktide järgimine. Kontrollisüsteem ja muud asjakohased meetmed, sealhulgas lõplike abisaajate kohta andmete kogumine ja kättesaadavaks tegemine, on määruse (EL) nr 2021/241 kohaselt rahaliste vahendite kasutamisel piisavad, et ennetada, avastada ja kõrvaldada korruptsiooni, pettusi ja huvide konflikte ning vältida topeltrahastamist kõnealuse määruse ja muude liidu programmide alusel. Kõik üheksa komponentide rakendamisse kaasatud vastutavat ministeeriumit peaksid esitama kontrolli ja järelevalvet tegevale auditi- ja järelevalveametile taaste- ja vastupidavusrahastu vahendite haldaja kinnituse. (44)Taani taaste- ja vastupidavuskavas kirjeldatud sisekontrollisüsteemi protsessid ja struktuur on usaldusväärsed, selle rollid ja kohustused on selgelt määratletud ning asjakohased kontrollifunktsioonid sobival moel eraldatud. Kontrollisüsteem ja muu asjakohane kord, mida rakendatakse muu hulgas selleks, et koguda lõplike vahendite saajate kohta andmeid ning teha need kättesaadavaks, on piisavad. Taani märkis, et võttis kava teatavate nõuetega seoses lisaks riiklikele süsteemidele kasutusele ARACHNE süsteemi. Kava sidusus (45)Vastavalt määruse (EL) 2021/241 artikli 19 lõike 3 punktile k ja V lisa punktile 2.11 sisaldab kava suures ulatuses (hinne A) reformide ja avaliku sektori investeerimisprojektide rakendamise meetmeid, millega tagatakse tegevuste sidusus. (46)Kava iseloomustab läbiv visioon kasutada majanduse taastamise vahendeid, et rohepööret kiirendada, ning selle komponendid ja üksikud meetmed on sidusad. Komponentide reformid ja investeeringud on järjepidevad ja vastastikku tugevdavad ning võib täheldada komponentidevahelist koostoimet ja vastastikust täiendavust. Ükski komponendi raames pakutud meede pole vastuolus teiste meetmete tõhususega ega kahjusta seda ning eri komponentide vahel ei ole tuvastatud vastuolusid ega vasturääkivusi. Võrdõiguslikkus (47)Kava hõlmab meetmeid, mis peaksid aitama lahendada probleeme soolise võrdõiguslikkuse ja kõigile võrdsete võimaluste tagamise valdkonnas. Nende hulka kuuluvad meetmed, millega edendatakse digilahenduste, näiteks videokonsultatsioonide kasutamist tervishoiusektoris ning mis peaksid toetama haavatavate rühmade juurdepääsu tervishoiuteenustele. Samuti on ette nähtud sätted, millega tagatakse, et keskkonnahoidliku teadus- ja arendustegevuse kava rakendamise üldisel hindamisel võetakse arvesse uurimisrühmade soolise tasakaalu ja mitmekesisuse aspekti. Võrdõiguslikkuse küsimust peaks võetama arvesse ka uue digistrateegia kujundamisel. Julgeolekualane enesehindamine (48)Julgeolekualast enesehindamist ei ole esitatud, kuna Taani ei ole seda määruse (EL) 2021/241 artikli 18 lõike 4 punkti g kohaselt asjakohaseks pidanud. Konsultatsiooniprotsess (49)Kooskõlas siseriikliku õigusraamistikuga toimus Taani kava ettevalmistavates etappides märkimisväärne konsulteerimine sotsiaalpartnerite ja ettevõtlusorganisatsioonidega. Sidusrühmadega konsulteeriti kava ettevalmistamise ajal riiklike taaskäivitusmeeskondade töö ja kliimaalaste partnerluste raames. Taaskäivitusmeeskondade töö ja kliimaalaste partnerluste raames käivitatud algatuste põhjal töötati välja valitsuse algatused, milles lepiti seejärel kokku Taani parlamendiga. (50)Asjaolu, et määruse (EL) nr 2021/241 alusel rahastatavad meetmed, eelkõige keskkonnahoidlik maksureform ja kestliku maanteetranspordiga seonduvad meetmed, olid hõlmatud riigieelarves ja mitmetes laiaulatuslikes poliitilistes kokkulepetes, osutas olulisele nähtavusele poliitiliselt huvitatud üldsuse seas. Kavast nähtub, et Taani on selgelt võtnud kohustuse täita määruses sätestatud teabevahetusega seotud kohustusi. (51)Selleks et tagada asjaomaste osalejate omalus, on väga oluline kaasata kavaga hõlmatud investeeringuprojektide ja reformide elluviimisse kõik asjaomased kohalikud omavalitsused ning sidusrühmad, sealhulgas sotsiaalpartnerid. Liikmesriigid peaksid tagama, et rahastu kaudu rahastuse saamisest teavitatakse ja seda kinnitatakse raha päritolu kajastava märkega. Positiivne hinnang (52)Kui komisjon on andnud Taani taaste- ja vastupidavuskavale positiivse hinnangu ning leidnud, et kava vastab rahuldavalt määruses (EL) 2021/241 sätestatud hindamiskriteeriumidele, tuleks kooskõlas kõnealuse määruse artikli 20 lõikega 2 ja V lisaga sätestada käesolevas otsuses kava rakendamiseks vajalikud reformid ja investeerimisprojektid, asjakohased eesmärgid, sihid ja näitajad ning summa, mille liit on kava rakendamiseks mittetagastatava rahalise toetuse vormis kättesaadavaks teinud. Rahaline toetus